Agencija za ugljikovodike objavila je kako će se Savjetovanje sa zainteresiranom javnošću o Strateškoj studiji o vjerojatno značajnom utjecaju na okoliš Okvirnog plana i programa istraživanja i eksploatacije ugljikovodika na Jadranu održati u Dubrovniku u srijedu, 4. veljače, s početkom u 16 sati u prostoru Gradske vijećnice.

U Zadru će se savjetovanje pak održati u srijedu, 11. veljače, s početkom u 11 sati u Velikoj vijećnici Doma Zadarske županije, dok će se u Šibeniku savjetovanje održati u četvrtak, 12. veljače, s početkom u 11 sati, u prostorijama Gradske vijećnice. Kao i u Zagrebu, izlaganja se nisu potrudili izvan radnog vremena, ali su ovaj put barem organizirana u javnim prostorima.

Studija je dostupna javnosti na službenim web stranicama Ministarstva gospodarstva. Mišljenja prijedlozi i primjedbe o Studiji mogu se dati do zaključenja javne rasprave, 16. veljače, putem obrasca za sudjelovanje u savjetovanju na e-mail adresu: rudarstvo@mingo.hr ili na adresu Ministarstva gospodarstva, Sektor za rudarstvo, Ulica grada Vukovara 78, Zagreb, s naznakom: "Javna rasprava o Strateškoj studiji o vjerojatnom značajnom utjecaju na okoliš Okvirnog plana i programa istraživanja i eksploatacije ugljikovodika na Jadranu".